KADA nyaman-nyaman hidup di kuta, bujur haja napa haja tasadia dan saraba ada tapi samunyaan harus dihurupi wan uncui alias duit. Jadi bila kada bauncui tapaksa ai maharit, mamakan nang ada. Jangankan makanan wan nginuman atawa tapih baju, di kuta itu bakamih haja harus babayar.
Palui sudah parak satahun ini badiam di banjar. Macam-macam gawian sudah inya gawi nang panting kawa hidup wan kawa manyakulahakan anaknya. rasa lapah jua inya satiap hari banting tulang, maka haraga barang wayah ini saraba larang. [Selebihnya…] Nang kasihan lagi bininya Palui, maklum hidup bajiran batatangga di kuta pina bahaharatan tarus, manukar baju tapih sampai tivi wan kulkas atawa makanan musti ba-agak, dipander kahulu kahilir hingga sakit hati nang kada kawa manukar. Parnah jua bininya itu manangis-nangis bulik ka rumah karna sakit hati haur diagaki ulih urang.“Maka itu kita harus kuat-kuat iman bila hidup batatangga wan urang sugih,” ujar palui wan bininya.
“Ulun ini sudah jua basabar abahnya ai, tapi ulun handak jua nangkaya urang supaya urang kada marimihakan tarus. Ulun handak jua baisian kulkas, tivi nang bakalir langkap wan pisidinya,” ujar bininya.
“Biar haja urang manyambat umanya ai, nang panting kita kawa hidup wan kada baulah jahat maka kita cagar salamat dunia akhirat,” ujar Palui mambisai bininya.
Tapi rupanya sasabar-sabar Palui bisa jua takarasi handak umpat bahaharatan, yaitu wayah umpat ba-arisan di kacamatan. Wayah itu kakawalannya samunyaan pina basapida mutur, hanya Palui haja nang basapida uncal bahiri jua inya wan kakawalannya itu. Makanya wayah bulik ka rumah dikisahakannya wan bininya bahwa inya handak jua manukar sapida mutur biar buruk asal kawa manggalugur bunyinya.
“Amun ikam hakun balului umanya ai maka kita kawa jua basapida mutur kaya urang,” ujar Palui mamanderi bininya.
Rupanya bini Palui tadi kada tapi mangarti nang dimaksud lakinya itu, maka inya langsung haja mahakuni napa nang Palui minta. Kada lawas imbah bapanderan tadi, bini Palui langsung ka kamar.
“Uuuuuuiiii….. abahnya lakasi masuk ka kamar, aku katuju haja napa nang sampiyan kahandaki itu,” ujar bini Palui kukuciak bakiyau.
Lalu Palui masuk, sakalinya bininya Palui itu bujur-bujur balului……. balului baju tapih wan kutang. Rupanya bini Palui salah mangarti, maka tapaksa ai Palui manuruti napa nang dikahadaki bininya. Walaupun nang dimaksud palui balului itu kada lain adalah balapas galang wan kangkalung amasnya gasan dijual lalu ditukarakan sapida mutur. (ivd/mht)
Tinggalkan komentar
Belum ada komentar.
Comments RSS TrackBack Identifier URI
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn ind_Latn ind_Latn sna_Latn